Suomalaisia yritetään nyt saada sähköavusteisten polkupyörien ystäviksi rajulla hintakilpailulla. Halpa sähköpyörä tulee kuitenkin halvaksi yleensä vain, jos sillä ei aja. Sähköpyörässä akku voi lopulta tulla maksamaan enemmän kuin itse pyörä.

Sähköpyörä: Ylämäen ja vastatuulen kesyttäjän lyhyt oppimäärä Moottoriavusteisena polkupyörä saa kulkea maksimissaan 25 km/h. Liikennevakuutusta ei vaadita, mikäli moottorin teho on alle 250W. Tehoa saa kuitenkin olla enintään 1 kW. Moottori voi sijaita keskiössä tai etu- tai takavanteessa. Pyörässä voi olla liiketunnistin tai momentintunnistin. Momentintunnistimella varustettu pyörä on kalliimpi, mutta sen yhdellä akkulatauksella ajaa pitempään. Lähes kaikissa pyörissä käytetään litiumioniakkuja. Akuissa kannattaa huomioida sekä käytettävä jännite että akun virtamäärä, joka ilmoitetaan ampeeritunteina. Kertomalla voltit ampeeritunneilla saadaan wattitunnit. Mitä korkeampi wattituntien lukema on, sitä pidemmälle yhdellä latauksella pääsee. Hyvät akut ovat kalliita. Laadukkaan pyörän akun hinta vaihtelee 600 – 1 200 euron välillä akun tehosta ja käytetyistä materiaaleista riippuen. Laadukkaiden akkujen pitäisi kestää pitkään. Noin 500 lataussyklin jälkeen akkukapasiteetistä katoaa keskimäärin neljännes. Sen jälkeen akku huononee nopeasti ja menee pian vaihtoon. Lataussykli tarkoittaa tyhjästä täyteen lataamista. Se on siis eri asia kuin pelkät latauskerrat. Saksalaistestin mukaan esim. KTM Amparo 8M –pyörän yhdellä latauksella pääsee keskimäärin 85 ajokilometriä. Akku kestää tuolloin laskennallisesti 37 000 kilometriä ja kuusi vuotta. Lähes 1 200 euron hintaisen akun jokainen ajokilometri maksaa siis polkijalle 3,2 senttiä. Latauskustannukset mukaan lukien kilometrihinnaksi tulee 3,4 senttiä. Halvoissa pyörissä akuissa ja moottoreissa on säästetty. Useammin toistuvat lataukset kuluttavat akun nopeammin kokonaan loppuun. Akkua on ladattava useammin, koska halvemman moottorin liiketunnistukseen perustuvassa tekniikassa virtaa kuluu noin kolmanneksen enemmän. Moottorin tyypillä ja sijainnillakin on merkitystä. Mikäli moottori ja akku sijaitsevat pyörän takaosassa, tulee pyörästä helposti hutera, jos pyöräretkellä painoa lisätään entisestään tavaratelineelle. Etuvetoinen napamoottori taas voi Suomen talvessa olla hyvä vaihtoehto vaikkapa työmatkoille. Tunnettu moottorinvalmistaja on jonkinlainen laadun tae ja varmin valinta. Pitkään toimineita valmistajia ovat esimerkiksi Bosch, Yamaha ja Panasonic. Valintaa vaikeuttaa kuitenkin, että monilla merkeillä on valikoimissaan sekä halvempia että kalliimpia moottoreita. Se on ainakin varmaa, että jos sähköpyörä maksaa alle 1 000 euroa, siinä ei voi olla hyvää tai nykyaikaisinta moottoria, vaikka myyjä kuinka väittäisi. Sähköpyörien mahdolliset heikkoudet tulevat esiin kovassa vauhdissa. Vauhdin lisääntyessä pyörä saattaa alkaa vaellella ja myös alamäkien mutkissa pyörä voi muuttua vaikeasti hallittavaksi. Koeajolla kannattaa ehdottomasti myös kokeilla jarrujen tehoa kovemmassa vauhdissa ja täydellä painolla. Kaikki jarrut eivät ole hyviä. Ennen ostopäätöstä kannattaa vielä silmäillä laturia. Osa latureista on erittäin suuria. Kiireisimpiä saattaa myös kiinnostaa, lataako laite akun täyteen kolmessa vai kuudessa tunnissa. Korjaus 13.7 klo 8.55: Jutussa luki aiemmin virheellisesti, että tehokkaammilla moottoreilla varustetut pyörät pitää Suomessa rekisteröidä mopoiksi.

Suomessa sähköavusteisia pyöriä on myyty kunnolla viitisen vuotta, mutta suosio oli viime vuoteen saakka heikko. Nyt sähköpyörä käy kaupaksi jopa 50 prosentin vuosikasvulla, mutta ei millä hinnalla tahansa.

Kuluttajalle sähköavusteinen pyörä on vaikea ostettava. Hintahaarukka on valtava, pyörissä käytettävä tekniikka vaihtelee ja akuissakin on huimia eroja. Suomesta löytyy toistaiseksi vain harvoja myyjiä, jotka osaavat myydä sähköpyörää riittävillä tiedoilla. Ja jos ei tiedä mitä ostaa, valitsee usein sen halvemman.

Raju asiakkaiden houkuttelu hinnalla muistuttaa tilannetta Keski-Euroopassa viitisen vuotta sitten. Esimerkiksi sähköpyörien suurmaassa Saksassa piti tuolloin kysynnän kasvaessa saada nopeasti pyöriä myyntiin. Halvimpien kiinalaispyörien kultakausi jäi kuitenkin lyhyeen. Viimesyksyisillä Eurobike-messuilla halpapyörien näytteilleasettajat olivat jo lähes kadonneet.

Nyrkkisääntönä voi pitää, että hyviä pyöriä saa noin 2 300 eurosta ylöspäin. Tarjouksessa parhaita pyöriä ei yleensä ole, sillä halutuimmista malleista on Euroopassa keskikesällä jopa pulaa. Suomessakin kauppiaat ovat tilanneet tämän kesän pyörät jo viime syksynä.

Toki sähköä voi löytyä myös jo 700 euron pyörästä. Vähänkin kalliimmassa pyörässä kuitenkin pelkkä akku maksaa vähintään 600 euroa ja itse moottori saman verran, joten halpapyörän laatua kannattaa ainakin arvioida kriittisesti.

Sähköpyörän haluavan ei kannata jäädä odottamaan hintojen halpenemista

Keskihintainen sähköavusteinen pyörä käy parhaiten ensimmäiseksi pyöräksi. Muualta Euroopasta saatujen kokemusten mukaan hinnanlaskua ei kannata odottaa, sillä hinnat ovat pikemminkin pienessä nousussa.

Esimerkiksi Saksassa monet ostavat tällä hetkellä jo elämänsä toista sähköavusteista pyörää. Kyselyjen mukaan kerran sähköpyörän valinnut ei enää palaa tavalliseen pyörään. Ja toinen pyörä on keskimäärin kalliimpi kuin ensimmäinen, selviää myyntitilastoista.

Suomessakin ensimmäiset myydyt laatupyörät alkavat olla siinä iässä, että niihin ollaan nyt neljän tai viiden ajokauden jälkeen hankkimassa ensimmäistä vaihtoakkua. Jos pyörässä on laatumoottori, kuten Panasonic tai Bosch, kannattaa noin 800 euron akku yleensä myös vaihtaa.

Kolmentuhannen euron pyörän ja sen moottorin pitäisi oikein käytettynä ja hyvin huollettuna kestää ainakin kahden akun kilometrit. Euroopassa on edelleen liikkeellä pyöriä, joissa käytössä on jo kolmas akku. Laskennallisesti hyvällä akulla pitäisi pystyä ajamaan 6 000 kilometriä vuodessa ainakin viiden vuoden ajan.

Saksalaistesti: Osat murtuivat ja jarrut pettivät

Mikään ei tietenkään kiellä valmistajaa tekemästä tai ostajaa ostamasta halpaa sähköpyörää. CE-merkintä on kuitenkin vain valmistajan vakuutus, että pyörä täyttää edes lain vaatimat laatukriteerit.

Saksan autoliitto ADAC:n ja tuotetestaussäätiö Stiftung Warentestin (siirryt toiseen palveluun)tämän kevään yhteistesti kertoi, että 15 testiin valitusta pyörästä viisi oli huonoja. Esimerkiksi 2 700 euron Stevens E-Courier oli vaarallisen kiikkerä ja jarrut olivat niin heikot, että niillä ei pyörää saanut kunnolla pysäytettyä.

Saksalaistestissä pyöriä ajettiin samalla laboratoriotestissä 20 000 kilometriä. Jopa niinkin kuuluisista sähköpyörien pioneereista kuin Pegasus, Fischer tai Kettler murtui satulankannattimia, satulaputken pikalukkoja ja tavaratelineitä. Sähköpyörät ovat painavia. Osat pitäisi mitoittaa lisääntyneen painon mukaan kestämään kovempaa rääkkiä.

Höpöhöpö-juttuja moottoreista ja surkeita huoltoja

Suomessa viisi vuotta sitten myytyihin ensimmäisiin sähköpyöriin tehdään nyt ensimmäisiä moottoreiden huoltokorjauksia. Hyvään moottoriin voidaan esimerkiksi vaihtaa 150 euron hintainen laakeri, jonka jälkeen se toimii edelleen tuhansia kilometrejä. Ongelma Suomessa on vain se, että sähköpyöriin erikoistuneita huoltajia on vähän ja ongelmatapauksissa asiakas saattaa odottaa korjausta tai varaosia viikkoja.

Italian Roveretossa sähköpyöriä oli kaupunkipyörinä jo kymmenen vuotta sitten. Ecospazio

Myös pyörien myyjät puhuvat asiakkaille usein vailla parempaa tietoa. Kuluttajalle saatetaan esimerkiksi kertoa keskiövetoisen moottorin ylivoimasta napamoottoriin verrattuna. Kuitenkin napamoottori voisi esimerkiksi painavan javoimakkaan polkijan työmatkapyörässä olla paras vaihtoehto, koska ketjut ja rattaat kestävät silloin paremmin.

Myyjät eivät myöskään aina muista, että halvan pyörän painoraja voi olla merkittävästi matalampi kuin vaikkapa saman valmistajan kalliimmassa mallissa. Pyörä saatetaan myydä kertomatta asiakkaalle, että polkija matkatavaroineen ylittää sallitun.

Postin Kustit polkevat sähköpyörällä jopa 10 000 kilometriä vuodessa Postilla on varhais- ja perusjakelussa käytetty sähköavusteisia polkupyöriä jo lähes 15 vuotta. Yli puolet Postin polkupyöristä on sähköavusteisia. Ajokilometrejä voi ympärivuotisessa ajossa kertyä jopa 10.000 kilometriä vuodessa. Pyörään otetaan jopa 50 kilon lehti- tai postikuorma. Pyörät ovat kestäneet käytössä selvästi yli viisi vuotta. Romutukseen pyöriä päätyy vain, jos niiden runko rikkoutuu tai pyörään ei mallin iän takia saa enää varaosia ja esimerkiksi uusia akkuja. Tunnettujen valmistajien korkealaatuiset moottorit ja akut ovat osoittautuneet erittäin luotettaviksi. Parhaillaan Posti testaa uusia kolmipyöräisiä sähkörahtipolkupyöriä ja uudenlaista sähkörahtimopoa sekä isompia sähköjakelukärryjä ja jalkakäytävälle sallittua henkilökuljetinta.

Maahantuojilta vaaditaan, että ne sitoutuvat pitämään varaosia pyöriin viiden vuoden ajan. Muutaman sadan euron pyöriin varaosia ei välttämättä saa. Kauppias ratkaise asian yleensä hänelle kalleimmalla mahdollisella tavalla eli vaihtamalla koko pyörän uuteen. Erään jo myynnistä poistuneen halpamallin pyörästä tiedetään, että kaksi kolmesta tuli takuuaikana takaisin.

Koeaja pyörä myös ilman moottoriapua

Sähkökuumeesta kärsivän pyöränostajan kannattaa kysyä muutama tärkeä kysymys ennen ostopäätöstä. Tärkein asia on varaosien ja huollon toiminta. Hyvä myyjäliike lupaa toimittaa malliin varaosia ainakin 10 vuodeksi. Samalla kannattaa kysyä, missä pyörä huolletaan. Myyjäliikkeellä ei välttämättä ole omaa huoltoa.

Takuu kannattaa tarkista myös. Hyvämaineiselle pyörämallille luvataan yleensä kahden vuoden takuu. Kaksi vuotta on myös EU:n lainsäädännön vaatimus, jonka pyörän pitää vähintään kestää. Ja virhevastuu tuotteesta on tietenkin voimassa myös ilman takuuta. Suomessa sähköpyörien kauppiaat ovat linjanneet, että pyörän pitäisi kestää kunnolla käytettynä neljästä kuuteen vuoteen.

Koska sähköpyörien valmistusmäärät ovat tavallisia pyöriä vähäisempiä, on joillakin valmistajilla tarjolla vain yksi runkokoko. Koeajo kannattaa, sillä vääränkokoinen pyörä on hutera. Painavissa sähköpyörissä huono ajettavuus korostuu.

Moottorin sijainti ja muut ominaisuudet vaikuttavat myös ajettavuuteen. Halvassa pyörässä sähkömoottorin ohjauksessa ei ole edistynyttä tekniikkaa, joka tunnistimien kautta säätäisi moottorin tehoa ja minimoisi virrankulutusta. Halvallakin pyörällä voi saada sähkömoottorin ajotuntuman, mutta ei samoja ajo-ominaisuuksia.

Saksalaistestissä esimerkiksi 2 600 euron Kalkhoff Agattu Impulse 8 -pyörällä pystyi ajamaan 100 kilometriä yhdellä latauksella, kun huonommilla ajosuoritus jäi alle 50 kilometrin. Niinpä koeajossa kannattaa ehdottomasti aina kokeilla, jaksaako pyörällä ajaa myös silloin, kun akusta on puhti lopussa ja vastatuuli viilentää kuumana käyvää pyöräilijää.

Juttua varten on pyydetty tietoja tai haastateltu Eurobike-pyörämessujen, Kilpailu- ja kuluttajaviraston, sähköpyörien maahantuojan Electrobiken, sähköpyörien lataamisen bike-energyn sekä Postin sähköpyöristä vastaavaa asiantuntijaa.